Την διακοπή της διδασκαλίας στα γυμνάσια και τα λύκεια της χώρας της θεωρίας του Δαρβίνου για την εξέλιξη των ειδών, αποφάσισαν οι τουρκικές εκπαιδευτικές αρχές θεωρώντας την «αμφιλεγόμενη και δυσνόητη», σύμφωνα με το ΑΠΕ-ΜΠΕ!

Ο αντιπρόεδρος της τουρκικής κυβέρνησης Νουμάν Κουρτουλμούς νωρίτερα αυτό το χρόνο είχε χαρακτηρίσει ξεπερασμένη τη θεωρία του Δαρβίνου, υποστηρίζοντας ότι δεν είναι απαραίτητο να διδάσκεται.

Οι αλλαγές αποτελούν μέρος ενός νέου προγράμματος σπουδών που θα ξεκινήσει να εφαρμόζεται από το ακαδημαϊκό έτος 2017-2018 και διαμορφώθηκε με βάση τις «τουρκικές αξίες», επισήμανε ο Αλπασλάν Ντουρμούς, επικεφαλής του Εθνικού Συμβουλίου Εκπαίδευσης.

Οι αλλαγές αφορούν συνολικά 51 προγράμματα σπουδών στην πρωτοβάθμια και δευτεροβάθμια εκπαίδευση, ανάμεσά τους και τα θρησκευτικά σχολεία «Ιμάμ Χατίπ», τα οποία υποστηρίζονται από τον Τούρκο πρόεδρο Ρετζέπ Ταγίπ Ερντογάν.

Πολλοί επικριτές υποστηρίζουν ότι ο πρόεδρος Ερντογάν και το κυβερνών κόμμα Δικαιοσύνης και Ανάπτυξης (AK) προωθούν μια ατζέντα ισλαμιστικών απόψεων, υπονομεύοντας τα κοσμικά θεμέλια της σύγχρονης Τουρκικής Δημοκρατίας.

Συγκεκριμένα, όσον αφορά το κεφάλαιο με τίτλο «Η Αρχή της Ζωής και της Εξέλιξης» θα διαγραφεί από τα σχολικά βιβλία βιολογίας και σχετικό περιεχόμενο θα είναι διαθέσιμο μόνο σε μαθητές από ηλικίες 18 και 19 ετών που συνεχίζουν για πανεπιστημιακές σπουδές, δήλωσε ο Ντουρμούς, με ανακοίνωση που αναρτήθηκε στο διαδίκτυο την περασμένη εβδομάδα.

«Γνωρίζουμε ότι αν οι μαθητές μας δεν έχουν το υπόβαθρο να κατανοήσουν την λογική βάση και τις υποθέσεις, ή αν δεν διαθέτουν την γνώση και το επιστημονικό πλαίσιο, δεν θα είναι σε θέση να καταλάβουν κάποια αμφιλεγόμενα θέματα, οπότε παραλείψαμε κάποια από αυτά», τόνισε.